1999R2702 — SL — 01.01.2005 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA SVETA (ES) št. 2702/1999

z dne 14. decembra 1999

o ukrepih za informiranje in za promocijo kmetijskih proizvodov v tretjih državah







SVET EVROPSKE UNIJE JE ob upoštevanju Pogodbe o ustanovitvi Evropske skupnosti in zlasti člena 37 Pogodbe, ob upoštevanju predloga Komisije ( 1 ) ob upoštevanju mnenja Evropskega parlamenta ( 2 ) ob upoštevanju mnenja Ekonomsko-socialnega odbora ( 3 ), ob upoštevanju naslednjega: (1) Po veljavni zakonodaji lahko Skupnost izvaja promocijske ukrepe v tretjih državah za omejeno število kmetijskih proizvodov; rezultati so bili do sedaj zelo spodbujajoči. (2) Z ozirom na pridobljene izkušnje, na pričakovanja glede rasti trga znotraj in zunaj Skupnosti in zaradi novega konteksta mednarodne trgovine, je treba razviti dosledno splošno politiko v smeri informiranja in promocije na trgih tretjih držav. (3) Taka politika lahko uporabno dopolni in krepi ukrepe, ki so jih sprejele države članice, predvsem s promocijo podobe proizvodov Skupnosti na mednarodnih trgih, zlasti glede kakovosti in varnosti hrane; ta dejavnost, s katero se pomagajo odpirati novi trgi, bo verjetno imela pomnoževalni učinek na državne in zasebne pobude. (4) Opredeliti se morajo kriteriji za izbor vključenih proizvodov in trgov; vendar proizvodi, ki so upravičeni do izvoznih nadomestil, niso izključeni iz sistema. (5) Komisija naj bi praviloma zagotovila samo del potrebnega financiranja, tako da lahko organizacije predlagateljice in zadevne države članice delijo odgovornost; vendar pa je lahko v izjemnih primerih primerno, da se od zadevne države članice finančnega prispevka ne zahteva. (6) Zagotovilo naj bi se, da lahko Komisija Evropskih skupnosti, po ustreznih postopkih, prenese izvajanje ukrepov na organe s potrebnimi sredstvi in znanji. (7) Z ozirom na pridobljene izkušnje in dosežene rezultate Mednarodnega sveta za oljčno olje pri njegovih promocijskih dejavnostih, naj bi se zagotovilo, da se nanj še nadalje prenašajo ukrepi, ki spadajo pod njegovo odgovornost; ravno tako naj bi bilo možno zaprositi za pomoč podobne mednarodne organizacije pri drugih proizvodih. (8) Zagotoviti bi bilo treba, da se Komisiji in državam članicam omogoči učinkovito spremljanje pravilnega izvajanja programov in vpliva ukrepov, ter omogoči neodvisnemu organu oceno rezultatov. (9) Zaradi tega naj bi bile spremenjene uredbe (ES) št. 136/66/EGS ( 4 ), (EGS) št. 1308/70 ( 5 ) in (ES) št. 2275/96. (10) Ukrepi, potrebni za izvajanje te uredbe, naj bi bili sprejeti v skladu z Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil Komisiji ( 6 ) in zato je primerno, da se ti ukrepi sprejmejo skladno z upravljalnim postopkom, določenim v členu 4 navedenega sklepa. V tem smislu bodo zadevni upravljalni odbori delovali skupno, ob upoštevanju naslednjega: SPREJEL NASLEDNJO UREDBO:







Člen 1

1. Skupnost lahko financira, v celoti ali delno, ukrepe v tretjih državah, ki o kmetijskih proizvodih in živilskih izdelkih nudijo informacije ali kmetijske proizvode in živilske izdelke promovirajo.

2. Ukrepi iz odstavka 1 niso usmerjeni v določena imena blagovnih znamk, niti ne dajejo prednosti proizvodom določene države članice.

Člen 2

Ukrepi iz člena 1 so:

(a) odnosi z javnostmi, promocije ali obveščanja javnosti zlasti s poudarkom na prednostih proizvodov Skupnosti, predvsem glede kakovosti, higiene, varnosti hrane, hranilne vrednosti, označevanja, dobrega počutja živali ali prijaznosti do okolja;

(b) udeležba na prireditvah, sejmih ali razstavah mednarodnega pomena, zlasti z zagotovitvijo razstavnih stojnic Skupnosti;

▼M1

(c) kampanje informiranja, zlasti o sistemih Skupnosti za zaščitene označbe porekla (ZOP), zaščitene geografske označbe (ZGO) in za zajamčeno tradicionalno posebnost (ZTP) ter za ekološko pridelavo, kot tudi o drugih režimih Skupnosti v zvezi s kakovostnimi standardi in označevanjem kmetijskih proizvodov in živil ter grafičnimi simboli, določenimi v ustrezni zakonodaji Skupnosti;

▼B

(d) kampanije informiranja o sistemu Skupnosti za kakovostno vino pridelano znotraj določenega pridelovalnega območja, namizno vino in žgane pijače z geografsko označbo;

(e) študije novih trgov, potrebne za razširitev možnosti prodaje;

(f) trgovinski obiski na visoki ravni;

(g) študije za ocenjevanje rezultatov ukrepov promocije in informiranja.

Člen 3

Do ukrepov iz člena 1 so upravičeni zlasti naslednji proizvodi:

(a) proizvodi, namenjeni za neposredno prehrano ljudi ali predelavo, za katere obstajajo izvozne možnosti ali potencialne možnosti prodaje v tretjih državah, zlasti če se ne zahtevajo izvozna nadomestila;

(b) tipični ali kakovostni proizvodi, ki imajo visoko dodano vrednost.

Člen 4

Pri izbiri tretjih držav, v katerih bodo izvajani ukrepi iz člena 1, se upoštevajo trgi tistih držav, kjer obstaja dejansko ali potencialno povpraševanje.

▼M1

Člen 5

1. Komisija v skladu s postopkom iz člena 12(2) vsaki dve leti sestavi seznam proizvodov in trgov iz člena 3 oziroma 4.

Vendar se ta seznam lahko po potrebi v vmesnem času spremeni.

2. V skladu s postopkom iz člena 12(2) Komisija lahko sprejme smernice, ki določajo podrobnosti glede strategije v zvezi s predlogi za kampanje informiranja in promocije za nekatere ali vse proizvode iz odstavka 1.

▼B

Člen 6

Če se odloča zlasti o ukrepih za sektor za oljčno olje in namizne olive, jih lahko Skupnost izvaja preko Mednarodnega sveta za oljčno olje.

V primeru drugih sektorjev lahko Skupnost prosi za pomoč mednarodne organizacije, ki nudijo podobna jamstva.

▼M1

Člen 7

1. Za izvajanje ukrepov iz člena 2(a), (b), (c), (d) in (e) in ob upoštevanju člena 6 strokovna(-e) in/ali medstrokovna(-e) organizacija(-e), ki zastopa(-jo) sektor(-je) v eni ali več državah članicah ali na ravni Skupnosti, sestavi(-jo) predloge za programe promocije in informiranja, ki ne trajajo dlje od treh let.

Države članice izdelajo specifikacijo, v kateri so določene zahteve in merila za ocenjevanje programov.

2. Zadevna(-e) država(-e) članica(-e) preuči(-jo) ustreznost vsakega predlaganega programa in njegovo skladnost z določbami te uredbe, smernicami, sprejetimi po členu 5(2), in ustrezno specifikacijo. Preverijo tudi, ali je program cenovno primeren.

Po preučitvi programa ali programov država(-e) članica(-e) sestavi(-jo) seznam programov v mejah razpoložljivih sredstev in se obveže(-jo) za prispevanje k njihovemu financiranju.

3. Država(-e) članica(-e) Komisiji pošlje(-jo) seznam programov in izvode programov.

Če Komisija ugotovi, da predloženi program ali določene dejavnosti programa niso v skladu z določbami Skupnosti ali niso cenovno primerne, v roku, določenem v skladu s postopkom iz člena 12(2), uradno obvesti zadevno(-e) državo(-e) članico(-e) o neprimernosti celotnega programa ali dela tega programa. Če je bil rok zamujen, se šteje, da je program primeren.

Država(-e) članica(-e) upošteva(-jo) vse pripombe Komisije in programe, popravljene v dogovoru z organizacijo predlagateljico, pošlje(-jo) Komisiji v roku, ki se določi v skladu s postopkom iz člena 12(2).

4. Komisija se v skladu s postopkom iz člena 12(2) odloči, kateri programi so sprejeti, in določi ustrezne proračune. Prednost imajo programi, ki jih predloži več kot ena država članica, ali tisti, ki predvidevajo dejavnosti v več kot eni tretji državi.

5. Po vabilu za ponudbe z vsemi primernimi sredstvi organizacija predlagateljica izbere organe, ki bodo izvajali programe. Vendar je pod določenimi pogoji, ki se določijo v skladu s postopkom iz člena 12(2), organizacija predlagateljica lahko pooblaščena za izvajanje določenih delov programa.

6. V skladu s postopkom iz člena 12(2) lahko Komisija določi spodnje in zgornje dejanske stroškovne meje za programe, ki so predloženi na podlagi tega člena. Te stroškovne meje se lahko razlikujejo glede na naravo zadevnih programov. S tem povezana merila se lahko opredelijo v skladu s postopkom iz člena 12(2).

▼M1

Člen 7a

Po obvestilu upravljalnega odbora iz člena 12(1) ali, kadar je to primerno, regulativnih odborov iz Uredb Sveta (EGS) št. 2092/91 ( 7 ), (EGS) št. 2081/92 ( 8 ) ali (EGS) št. 2082/92 ( 9 ), se Komisija odloči o naslednjih ukrepih:

(a) ukrepih iz člena 2(f) in (g) te uredbe;

(b) ukrepih iz člena 2(a), (b), (c), (d) in (e) te uredbe, kadar so tovrstni ukrepi v interesu celotne Skupnosti ali pa če v okviru postopka, določenega v členu 7 te uredbe, ni bilo podanih primernih predlogov;

(c) ukrepih, ki jih izvaja mednarodna organizacija, kot je določeno v členu 6 te uredbe.

▼B

Člen 8

1. Komisija na osnovi odprtega ali omejenega razpisa izbere:

— vse tehnične pomočnike, potrebne za ocenjevanje predlaganih programov, vključno s predlaganimi izvršilnimi organi;

▼M1

— organ ali organe, odgovorne za izvajanje ukrepov iz člena 7a.

▼B

2. Organ ali organi, odgovorni za izvajanje ukrepov iz členov 7(1) in 8(1) morajo imeti strokovno znanje o zadevnih proizvodih in ciljnih trgih ter sredstva, ki zagotavljajo, da se ob upoštevanju evropske dimenzije teh programov, ukrepi izvajajo kolikor je mogoče učinkovito.

3. Nadzorna skupina, sestavljena iz predstavnikov Komisije, zadevnih držav članic in organizacij predlagateljic, nadzoruje pravilno izvajanje ukrepov.

▼M1

4. Zadevne države članice so odgovorne za spremljanje programov iz člena 7 in za z njimi povezana plačila. Države članice zagotovijo, da je vse informativno ali promocijsko gradivo, izdelano v okviru sprejetega programa, skladno s pravom Skupnosti.

▼B

Člen 9

▼M1

1. Brez poseganja v odstavek 4 Skupnost v celoti financira ukrepe iz člena 7a. Skupnost v celoti financira tudi stroške za tehnične pomočnike, ki se izberejo v skladu s prvo alineo člena 8(1).

2. Prispevek Skupnosti za programe iz odstavka 7 ne presega 50 % realnih stroškov programov. V primeru promocijskih programov, ki trajajo dve ali tri leta, prispevek za vsako leto izvajanja ne sme preseči te zgornje meje.

3. Organizacija(-e) predlagateljica(-e) financira(-jo) najmanj 20 % dejanskih stroškov programov iz člena 7, preostali del financiranja pa prevzame(-jo) zadevna(-e) država(-e) članica(-e), ob upoštevanju prispevka Skupnosti iz odstavka 2. Deleži držav(-e) članic(-e) in organizacij(-e) predlagateljic(-e) se določijo ob predložitvi programa Komisiji, v skladu s členom 7(3). Plačila držav članic in/ali organizacij predlagateljic lahko izvirajo iz prafiskalnih dajatev ali iz obveznih prispevkov.

▼B

4. Če se uporablja člen 6, Skupnost po odobritvi programa dodeli ustrezen prispevek zadevni mednarodni organizaciji.

▼M1

5. Členi 87, 88 in 89 Pogodbe se ne uporabljajo za finančne prispevke držav članic in za finančne prispevke, ki izvirajo iz parafiskalnih dajatev ali obveznih prispevkov, ki jih prispevajo države članice in/ali organizacije predlagateljice, za programe s podporo Skupnosti v okviru člena 36 Pogodbe, in za katere se je Komisija odločila, da jih bo sprejela, v skladu s členom 7(4).

▼B

Člen 10

Izdatki Skupnosti za ukrepe iz člena 1 se štejejo kot intervencija v smislu člena 1(2)(e) Uredbe Sveta (ES) št. 1258/1999 z dne 17. maja 1999 o financiranju skupne kmetijske politike ( 10 ).

Člen 11

Ukrepi, potrebni za izvajanje te Uredbe, se sprejmejo v skladu z upravljalnim postopkom, določenim v členu 12(2).

Člen 12

1. Komisiji pomagajo Upravljalni odbor za olja in masti, ustanovljen v skladu s členom 37 Uredbe št. 136/66/EGS in Upravljalni odbori, ustanovljeni v skladu z ustreznimi členi drugih uredb o skupnih ureditvah kmetijskih trgov.

2. Pri sklicevanju na ta odstavek, se uporabljata člena 4 in 7 Sklepa 1999/468/ES.

Obdobje, določeno v členu 4(3) Sklepa 1999/468/ES, je en mesec.

▼M1

Člen 12a

Pred pripravo seznama in smernic iz člena 5 ali sprejetjem programov iz člena 7 ali odločitvijo za ukrepe v skladu s členom 7a ali pred sprejetjem izvedbenih ukrepov v skladu s členom 11 se Komisija lahko posvetuje s:

(a) Stalno skupino za promocijo kmetijskih proizvodov Svetovalnega odbora za zdrave in varne kmetijske proizvode;

(b) ad hoc tehničnimi delovnimi skupinami, ki jih sestavljajo člani upravljalnega odbora iz člena 12(1) in/ali strokovnjaki za promocijo in obveščanje javnosti.

▼B

Člen 13

Pred ►M1 31. decembrom 2006 ◄ Komisija skupaj z vsemi ustreznimi predlogi predloži Evropskemu parlamentu in Svetu poročilo o izvajanju te uredbe.

Člen 14

1. Besede „ali tretje države“ v členu 11(1) Uredbe št. 136/66/EGS se črtajo.

2. Besedi „in drugje“ v prvi alinei člena 2(2) Uredbe (EGS) št. 1308/70 se črtata.

3. Besede „in v tujini“ v členu 2(1) Uredbe (ES) št. 2275/96 se črtajo.

Člen 15

Ta uredba začne veljati 1. januarja 2000.

▼M1 —————

▼B

Ta uredba je v celoti zavezujoča in se neposredno uporablja v vseh državah članicah.